壽辛太尉
作者：李商叟
朝代：宋

paragraphs: 昭代群龍用，名家奕世昌。
儲精生輔佐，挺秀誕忠良。
郁郁充閭瑞，熒熒照室祥。
蓮花雄址峻，竹箭慶源長。
碩德宜廊廟，英材命棟梁。
公清凌灝氣，嚴肅厲秋霜。
寶運符千載，威名贍八荒。
量陂吞玉海，言派瀉銀潢。
功業彝章顯，謀猷棣萼芳。
檢身金井潔，落節翠螭驤。
列郡依仁牧，千英服智囊。
精忠裨主聖，膏澤致時康。
鄧禹重興漢，汾陽再造唐。
公心平國是，勠力振朝綱。
斧鉞安南服，威稜振北疆。
溫恭謙節著，仁惠德風揚。
鸑鷟金昆盛，貔貅虎旅强。
望風辭印綬，當路悚豺狼。
電掃除妖孽，雷驅息叛亡。
一心仁以厚，五福壽而臧。
論議留青簡，勳庸紀太常。
鴻恩非易報，盛德固難忘。
便合持樞極，那容著海鄉。
莊椿祈不老，遼鶴竚來翔。
願向中書府，年年薦壽觴。